Gedenkbeurs in naam van TUT-student wat tydens optog sterf‘n Huldeblyk aan Benjamin Phehla. ŉ Gedenkbeurs gaan beskikbaar gemaak word ter nagedagtenis aan die #FeesMustFall-studenteleier van die Tshwane Universiteit van Tegnologie (TUT) wat verlede week dood is nadat hy tydens ŉ optog in Pretoria deur ŉ motor raakgery is. Prof. Lourens van Staden, visekanselier en rektor van TUT, het gesê die beurs gaan na Benjamin Phehla genoem word om sy die bydrae wat hy tot TUT gemaak het, te verewig. “Die universiteitbestuur het besluit dat die beurs vanaf 2017 aan ŉ akademies verdienstelike en behoeftige student aan die Fakulteit van Inligting en Kommunikasietegnologie uitgereik gaan word,” het Van Staden Donderdag in ŉ huldeblyk aan Phehla gesê. Phehla, ŉ finalejaar inligting- en kommunikasietegnologiestudent, en twee ander studente is verlede Donderdag beseer toe hulle deur ŉ motor getref is op ŉ pad tussen die noord- en suid-kampus in Soshanguve waar die studente ŉ optog gehou het. Die studente het vroeër die dag ŉ optog na die Uniegebou gehou om op gratis onderwys aan te dring. Phehla is na ŉ hospitaal gehaas waar hy later dood is. “Die betogers het na bewering die verkeer tussen die twee kampusse in Soshanguve ontwrig en drie studente is beseer toe ŉ bestuurder beheer oor die motor verloor het. Dit is met diep hartseer dat die universiteit moet bevestig dat een van die studente wat tydens die voorval beseer is, later die aand gesterf het,” het die universiteit vroeër in ŉ verklaring gesê. Die voorval word steeds deur die polisie ondersoek.